Regionsudvalgets udtalelse om "Kommissionens forslag til Rådets afgørelse om Det Europæiske Handicapår 2003"

(2002/C 107/31)

REGIONSUDVALGET har -

under henvisning til Kommissionens forslag til Rådets afgørelse om Det Europæiske Handicapår 2003 (KOM(2001) 271 endelig - 2001/0116 COD),

under henvisning til Rådets beslutning af 2. juli 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. juni 2001 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til FN's erklæring om handicappede af 1993 og FN's standardregler om lige muligheder for handicappede (vedtaget af FN's generalforsamling, den 48. session, resolution 48/96 og bilag af 20. december 1993 http://www.un.org/esa/socdev/enable/dissrfr0.htm),

under henvisning til Rådets resolution af 20. december 1996 om lige muligheder for mennesker med handicap(1),

under henvisning til Rådets resolution af 17. juni 1999 om lige beskæftigelsesmuligheder for mennesker med handicap(2),

under henvisning til Rådets direktiv af 27. november 2000 om generelle rammebestemmelser om lige behandling med hensyn til beskæftigelse og erhverv og Fællesskabets handlingsprogram for bekæmpelse af forskelsbehandling(3),

under henvisning til sin udtalelse af april 2000 om "Bekæmpelse af diskrimination" (CdR 513/1999 fin)(4),

under henvisning til sin udtalelse af december 2000 om "På vej mod et Europa uden barrierer for handicappede" (CdR 301/2000)(5),

under henvisning til Europa-Parlamentets resolution om "På vej mod et Europa uden barrierer for handicappede" (A5-0084/2001),

under henvisning til mødet den 3. april 2001 i Regionsudvalgets præsidium, hvor medlemmerne blev enige om at udvide Regionsudvalgets handlingsplan for lige muligheder til at omfatte alle underrepræsenterede grupper, som dækkes af artikel 13, således at sekretariatets sammensætning giver en bedre afspejling af forskelligartetheden af det europæiske samfund, som institutionen bestræber sig på at repræsentere,

under henvisning til Underudvalg 5's forslag til Regionsudvalgets udtalelse (CdR 282/2001 rev.), som blev vedtaget den 10. september 2001 med Keith Brown (UK/AE), formand for Clackmannanshire Council, som ordfører,

og ud fra følgende betragtninger:

- lige muligheder er en politisk prioritet for Regionsudvalget,

- det foreslåede europæiske handicapår 2003 markerer tiårsdagen for FN's erklæring om handicappede,

- manglen på bevidsthed om og manglen på forståelse for handicap i den brede befolkning er den vigtigste hindring for adgang til fuldstændig og lige indlemmelse af handicappede i samfundet,

- eurobarometer-undersøgelsen fra april 2001 viser, at flertallet af EU's borgere nærer ønske om, at der gøres mere for at sikre bedre integration af handicappede i samfundet, og 66 % af de adspurgte fra de 15 EU-lande mener, at de lokale myndigheder er de eneste, som er reelt ansvarlige for at forbedre adgangen til offentlige områder for mennesker med handicap,

- de lokale og regionale myndigheder spiller en vigtig rolle som uddannere, arbejdsgivere, tjenesteydelsesleverandører, indkøbere af varer og tjenesteydelser, meningsdannere, innovationskatalysatorer og eksempler på bedste praksis,

- styringen af det europæiske år og udvælgelsen af projekter, som skal tildeles økonomisk støtte, overvåges af de nationale koordineringsorganer. Kommissionen lægger op til, at disse organer kommer til at omfatte "repræsentanter for de relevante ministerier, handicaporganisationer og vigtige samfundsaktører", men ikke nødvendigvis repræsentanter for de lokale og regionale myndigheder,

- det blev påpeget i evalueringsrapporten vedrørende det europæiske år mod racisme, at et succesrigt europæisk år bør udgøre et udgangspunkt og bør opfattes som et fundament, hvorpå man kan opbygge den fremtidige langsigtede indsats. Nøglen til en sådan succes består i at supplere den EU-omspændende dynamik med relevante tiltag i de enkelte medlemsstater. Det europæiske års succes vil således i første række komme til at afhænge af en positiv indstilling og formåen hos partnerne på europæisk, nationalt, regionalt og lokalt plan med henblik på at bidrage aktivt til årets gennemførelse. Erfaringerne fra de internationale år tyder endvidere på, at det er afgørende vigtigt at sørge for at inddrage samtlige interessenter i årets forberedelse og gennemførelse. Fuldstændig og aktiv medvirken af de lokale og regionale myndigheder samt af repræsentanter for handicappede er derfor væsentlig,

- handicappede er underrepræsenterede i Regionsudvalgets medlemsskare, politiske organer og sekretariat -

på den 41. plenarforsamling den 14.-15. november 2001 (mødet den 15. november) enstemmigt vedtaget følgende udtalelse.

Regionsudvalget

1. gentager den betydning, som det tillægger ligebehandling, i det foreliggende tilfælde specifikt i forbindelse med personer med handicap, som det anser for et menneskerettighedsspørgsmål;

2. udtrykker tilfredshed med forslaget om et europæisk handicapår 2003 og gentager sit synspunkt(6) gående ud på, at dette vil fremhæve den aktive og centrale rolle, som handicappede kan spille i EU, og sætte fokus på de problemer, som handicappede konfronteres med. Det Europæiske År skal være en del af en detaljeret strategi, der skal øge kendskabet til de handicappedes behov og medvirke til, at de integreres i det økonomiske og sociale liv;

3. vurderer, at 12 mio. EUR fordelt på aktiviteter i 15 medlemsstater ikke er nok, især ud fra den betragtning, at medvirken af handicappede i en aktivitet medfører store merudgifter, fordi det er nødvendigt at sikre lige adgangsmuligheder for disse persongrupper (personlige ledsagere, tegnsprogstolkning, letlæseligt informationsmateriale, mødelokaler med adgangsmuligheder for handicappede, ligesom hotelværelserne er dyrere, osv.);

4. opfordrer Kommissionen til som led i det europæiske år at forelægge et forslag til direktiv om handicap, som hænger sammen med det nylige direktiv om race og etnisk oprindelse;

5. støtter Europa-Parlamentets anmodning om et særligt handlingsprogram for handicappede i 2004 til opfølgning af indsatsen under handicapåret;

6. mener, at året vil give en fortrinlig lejlighed til at øge befolkningens bevidsthed og forståelse for handicap, og at det vil kunne give stødet til bedre forbindelser mellem interessenterne på lokalt og regionalt plan;

7. mener, at alle større interessenter - herunder lokale og regionale myndigheder - bør medvirke i de nationale koordineringsorganer;

8. går ind for, at der etableres regionale koordineringsorganer som et middel til at udbygge de lokale og regionale partnerskaber;

9. opfordrer de lokale og regionale myndigheder til at engagere sig i handicapåret ved at afsætte midler til lokale handicapprojekter. Der bør gøres en særlig indsats for at inddrage svært handicappede og personer med flere handicap;

10. er indstillet på at undersøge, hvorledes lokale og regionale myndigheder kan arbejde direkte sammen med lokale handicaporganisationer om at udnytte de muligheder, som det europæiske år giver for at udvikle aktiviteter til fremme af FN's standardregler på lokalt og regionalt plan;

11. skønner, at det europæiske år giver en fortrinlig lejlighed til at iværksætte en undersøgelse af bedste praksis på handicapområdet fra de lokale og regionale myndigheders side i deres egenskab af arbejdsgivere (f.eks. god praksis med hensyn til lige muligheder), som tjenesteydelsesleverandører (f.eks. på uddannelsesområdet), som repræsentative organer (f.eks. ved at fremme inddragelsen af handicappede i det politiske liv); opfordrer Kommissionen til at gennemføre eller bestille en sådan undersøgelse;

12. er indstillet på at være vært ved en offentlig høring eller konference om handicappolitik i 2003 med inddragelse af det europæiske handicapforum, idet sigtet bør være at tilvejebringe et snævrere samarbejde mellem den europæiske handicapbevægelse og de lokale og regionale myndigheder i Europa;

13. på baggrund af den store rolle, som lokale og regionale myndigheder spiller, foreslås det at inddrage talere fra og repræsentanter for Regionsudvalget i aktiviteter med en EU-omspændende karakter i forbindelse med det europæiske år;

14. opfordrer både Rådet (som er det organ, som står for udnævnelsen) og medlemsstaterne såvel som andre organer, der er involveret i udnævnelsesprocessen, til at forbedre repræsentativiteten af Regionsudvalgets medlemmer i den næste mandatperiode, som falder sammen med det europæiske handicapår;

15. opfordrer samtlige EU-institutioner til at indføre handicaphandlingsplaner for personalet og infrastruktur- og bygnings-(adgangs-)politikker samt at sætte ind vedrørende arbejdsmarked, uddannelse og samarbejde; det foreslås, at institutionerne hvert år melder kollektivt tilbage med henblik på at undersøge, hvilke fremskridt institutionerne har gjort på dette felt; pålægger sin generalsekretær at tage kontakt med andre institutioner om igangsætning af denne proces; pålægger sin generalsekretær at indpasse handicapspørgsmålet i Regionsudvalgets handlingsplan for lige muligheder, således som præsidiet foreslog på mødet den 3. april 2001;

16. gentager sin opfordring(7) til Regionsudvalgets præsidium om at nedsætte en arbejdsgruppe om lige muligheder på tværs af underudvalgene med henblik på at behandle de målgrupper, som der sigtes til i traktatens artikel 13, eller at tilvejebringe en eller anden mekanisme med en tilsvarende funktion.

Bruxelles, den 15. november 2001.

Jos Chabert

Formand for

Regionsudvalget

(1) EFT C 12 af 13.1.1997.

(2) EFT C 186 af 2.7.1999, s. 3.

(3) Rådets direktiv 2000/78/EF og Fællesskabets program om lovgivningsforanstaltninger i EF og medlemsstaterne, opstillet ved Rådets afgørelse 2000/750/EF EFT L 303 af 2.12.2000, s. 16 og 23.

(4) EFT C 226 af 8.8.2000, s. 1.

(5) EFT C 144 af 16.5.2001, s. 67.

(6) CdR 301/2000.

(7) CdR 301/2000.